P. Hrušovský, predseda NR SR: (2003-06-20):
Prosím, prezentujme sa. (Prezentácia.) 95 poslancov prítomných. Konštatujem, že Národná rada je schopná uznášať sa. Chcem vás informovať, že o ospravedlnenie svojej neúčasti na dnešnom rokovacom dni 14. schôdze požiadali páni poslanci: podpredseda Národnej rady Veteška a ďalej poslankyňa Antošová, poslanec Cagala, Čaplovič, Jasovský, Krajči a pán poslanec Polka. Overovateľmi na 14. schôdzi budú poslanci Gábor Gál a Maroš Kondrót. Ich náhradníkmi Beáta Brestenská a Jaroslav Jaduš. Schôdzu som zvolal podľa článku 83 ods. 2 Ústavy Slovenskej republiky a § 17 ods. 2 zákona o rokovacom poriadku na požiadanie skupiny 31 poslancov. Poslanci žiadajú na tejto schôdzi prerokovať 2 body. Prvý - návrh na vyslovenie nedôvery podpredsedovi vlády Slovenskej republiky Pálovi Csákymu a v druhom bode žiadajú vyslovenie nedôvery podpredsedovi vlády a ministrovi financií Slovenskej republiky Ivanovi Miklošovi. Chcem pripomenúť, že podľa § 24 ods. 3 zákona o rokovacom poriadku program rokovania schôdze zvolanej poslancami Národnej rady nemožno doplniť ani meniť. Pristúpime k rokovaniu o návrhu na vyslovenie nedôvery podpredsedovi vlády Slovenskej republiky Pálovi Csákymu. Návrh ste dostali ako tlač 291. Uvedený návrh som podľa príslušných ustanovení zákona o rokovacom poriadku pridelil výborom na zaujatie stanoviska ako aj vláde Slovenskej republiky na zaujatie stanoviska. Prosím teraz povereného člena skupiny poslancov, aby uviedol návrh a súčasne oboznámil Národnú radu s dôvodmi, ktoré viedli skupinu poslancov k podaniu návrhu na vyslovenie nedôvery podpredsedovi vlády Slovenskej republiky Pálovi Csákymu. Za skupinu navrhovateľov návrh odôvodní pani predsedníčka výboru pre európsku integráciu, pani poslankyňa Monika Beňová. Nech sa páči, pani poslankyňa, máte slovo. M. Beňová, poslankyňa: Ďakujem veľmi pekne, pán predseda. Vážený pán predseda, ctené kolegyne, vážení kolegovia, členovia vlády. Dovoľte mi, prosím, aby som v mene poslaneckých klubov, klubu nezávislých poslancov Ľudovej únie, Komunistickej strany Slovenska a poslaneckého klubu Smeru predniesla dôvody, ktoré nás viedli k podaniu návrhu na iniciovanie tejto schôdze. Jej cieľom je vyslovenie nedôvery členovi vlády Slovenskej republiky Pálovi Csákymu, podpredsedovi vlády pre európsku integráciu. Skôr ako pristúpim k samotnej prezentácii konkrétnych dôvodov a nedostatkov v práci pána podpredsedu vlády Csákyho, rada by som v krátkosti uviedla z môjho pohľadu dôležité súvislosti. Ústava Slovenskej republiky v prvom oddieli piatej hlavy v článku 73 v bode 2 hovorí: „Poslanci sú zástupcovia občanov. Mandát vykonávajú osobne podľa svojho svedomia a presvedčenia a nie sú viazaní príkazmi.“ Ďalej potom v článku 86 pod písm. f) hovorí: „Do pôsobnosti Národnej rady Slovenskej republiky patrí najmä: kontrolovať činnosť vlády a rokovať o dôvere vláde alebo jej členom.“ Dovolila som si citovať Ústavu Slovenskej republiky z dôvodu, že v terajšom volebnom období pristupuje parlament po prvýkrát k rokovaniu, ktoré sa bude zaoberať vyslovovaním nedôvery členom vlády. Bola by som vám všetkým nesmierne povďačná, ak by sme v zmysle citovaných častí Ústavy Slovenskej republiky aj k dnešnému rokovaniu pristúpili. V čase ustanovujúcej schôdze sme sa všetci navzájom ubezpečovali, že tento parlament bude charakteristický lepšou politickou kultúrou a profesionalitou. K dobrej politickej kultúre okrem iných náležitostí patrí aj právo poslancov bez ohľadu na ich politickú príslušnosť vystupovať a vyjadrovať sa kriticky k nedostatkom práce jednotlivých členov vlády bez toho, aby za takéto názory boli odsudzovaní a aby takáto ich aktivita bola predmetom znevažujúcich poznámok ich politických konkurentov. Takto chápem dobrú politickú kultúru ja a takto som sa aj ja v najlepšom vedomí a svedomí snažila vždy správať. Ak si niekto z prítomných myslí, že rozhodnutie predstúpiť pred plénum Národnej rady Slovenskej republiky s návrhom na vyslovenie nedôvery členovi vlády je pre mňa jednoduché, chcem vás úprimne ubezpečiť, že v tomto konkrétnom prípade je pravdou opak. Ale je mi cudzia aj ľahostajnosť a verím, že aj všetkým vám, najmä v priebehu procesov, ktoré zásadným a významným spôsobom ovplyvnia vývoj celej našej spoločnosti, teda všetkých občanov tohto štátu bez ohľadu na ich národnostnú, náboženskú, kultúrnu či politickú príslušnosť. Nachádzame sa totiž v etape...